હું વિચારવા લાગી : આ લોકોની દુનિયા કેવી હશે? ન ઘર, ન કોઈ જવાબદારીઓ, ન કોઈ રાહ જોનારું કે ન કોઈની રાહ જોવાની! ભૂતકાળના ભારેલા અગ્નિને અંતરમાં સંઘરીને ભર ઠંડીમાં ઠૂંઠવાનું અને રાત્રે જે ઓટલો મળે ત્યાં સૂઈ રહેવાનું! કોઈએ આપેલી સ્લીપીંગ બેગ કે બ્લેન્કેટ હોય તો ઠીક, નહીં તો કાર્ડ બોર્ડ બોક્સ તો કોઈ પણ શોપમાંથી મળી રહે, તેમાં સૂઈ રહેવાનું! ઠંડી ઉડાવવા દારૂ અને પછી નશામાં કોને ખબર કેવા સ્વપ્નો જોતા હશે આ લોકો? અથવા પછી જે મળે તેની હૂંફે પડી રહેવાનું! આવી દશામાં રહે છે એક આદમ અને એક ઈવ – બસ! કદાચ બે આદમ અને બે ઈવ પણ ….. આ વિચારથી મને એક લખલખું આવી ગયું.